|  |
| --- |
| **РЕПУБЛИКА СРБИЈА – ОПШТИНА РАЧА** |
| **ПРЕДСЕДНИК ОПШТИНЕ РАЧА** |
| **Број: 021-3/2021-III -01**  **Дана: 10.01.2021. године** |

На основу члана 67. става 1. тачке 18) Статута општине Рача („Сл. гласник општине Рача, број 3/19), председник општине Рача, дана 10.01.2021. године, донео је:

**ОДЛУКУ О ПРОГЛАШЕЊУ ДАНА ЖАЛОСТИ НА ТЕРИТОРИЈИ ОПШТИНЕ РАЧА**

**ПОВОДОМ СМРТИ ДР ГОРАНА ИВАНОВИЋА**

**Члан 1.**

Дан сахране др Горана Ивановића из Раче, понедељак, 11. јануар 2021. године, проглашава се Даном жалости у општини Рача.

**Члан 2.**

Дан жалости обележиће се спуштањем застава на пола копља на свим јавним установама и предузећима чији је оснивач општина Рача.

Све јавне, културне и спортске манифестације заказане на Дан жалости, одлажу се.

У угоститељским објектима, на Дан жалости, не може се емитовати музика.

**Члан 3.**

Ова одлука ступа на снагу са даном доношења и биће објављена на званичној интернет презентацији општине Рача, као и у Службеном гласнику општине Рача.

**Образложење**

После дуже од месец дана борбе против вируса COVID-19 преминуо је др Горан Ивановић (1961-2021), специјалиста опште медицине, запослен у Дому здравља у Рачи. Др Горан Ивановић је био омиљени лекар, пријатељ свих Рачана, кога је својевремено преко 3.000 пацијената изабрало за личног лекара, али и они којима није био лични лекар су му се обраћали за помоћ, у свако доба дана. Увек спреман да свакоме помогне, провео је цео свој радни век у Дому здравља у Рачи, где је обављао и функцију директора у 2 мандата.

После проглашења пандемије није променио свој начин рада и односа према људима, увек је био спреман да помогне и на тај начин се и сāм заразио.

Рачани ће га памтити као непревазиђеног дијагностичара, али и као отвореног човека, коме је жеља да помогне људима увек била на првом месту.

Др Горан Ивановић је иза себе оставио супругу и двоје деце.

На основу свега горе наведеног, а применом члана 67. става 1. тачке 18) Статута општине Рача („Сл. гласник општине Рача, број 3/19), председник општине Рача је донео Одлуку да понедељак, 11. јануар 2021. године, буде проглашен за Дан жалости у општини Рача.

**ПРЕДСЕДНИК ОПШТИНЕ РАЧА**

**Ненад Савковић с.р**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Доставити:**

**-Званичној интернет презентацији општине Рача;**

**-Службеном гласнику општине Рача;**

**-ТВ „Рача“;**

**-Архиви.**